section_heading: Razdoblje 1954. – 1959.
paragraph_text: Poslijeratne demografske promjene rezultiraju osnivanjem još jednog kluba u Otoku 1952. godine. Klub su osnovali doseljenici iz raznih krajeva Hrvatske koji nisu bili dobro prihvaćeni među domaćim stanovništvom. Novoosnovani klub Radnički nije gajio pretjerano prisne odnose s Graničarem, a takav odnos nije rezultirao zdravom konkurencijom. Takva netrepeljivost nije bila u duhu komunističkog režima, pa su ta dva kluba prisilno spojena 1954. godine. Tim spajanjem nastaje novi klub Sloga koji se do sezone 1959./60. natječe u jednoj od Grupa Nogometnog centra u Vinkovcima. Prvim mjestom potonje sezone u Grupi V. klub je izborio pravo natjecanja u Podsaveznoj ligi Vinkovci.